বিশ্ববিদ্যালয় চত্বরে এসএফআই বহিরাগতদের নিয়ে মিছিল করেছে বলে অভিযোগ তৃণমূল ছাত্র পরিষদের (টিএমসিপি)। সেই অভিযোগে কলকাতা বিশ্ববিদ্যালয়ের কলেজ স্ট্রিট ক্যাম্পাসে সোমবার বিক্ষোভও দেখায় তারা।
এদিন এই বিক্ষোভের মধ্যেই কিছু সময়ের জন্য ক্যাম্পাসে দেখা যায় টিএমসিপি’র রাজ্য সভাপতি অশোক রুদ্রকে। ‘স্যার’ অশোক বলেন, ‘‘টিএমসিপি’র বিরুদ্ধে বারবার ক্যাম্পাসে বহিরাগতদের ঢোকানোর অভিযোগ ওঠে। আজ এসএফআই ক্যাম্পাসে বহু বহিরাগতকে ঢুকিয়েছে।’’ এই মন্তব্যের কিছুক্ষণের মধ্যেই তিনি অবশ্য ক্যাম্পাস থেকে বেরিয়ে যান।
এদিন বিশ্ববিদ্যালয়ে চত্বরে এসএফআইয়ের মিছিলের প্রতিবাদে সহ- উপাচার্য (অর্থ) সোনালি চক্রবর্তী বন্দ্যোপাধ্যায়ের ঘরের সামনেও বিক্ষোভ দেখায় টিএমসিপি। রীতিমতো হুমকির সুরে কলকাতা বিশ্ববিদ্যালয়ের কেন্দ্রীয় ছাত্র সংসদের সাধারণ সম্পাদক সৌরভ অধিকারী জানান, বহিরাগতদের জন্য ক্যাম্পাসের পরিবেশ উত্তপ্ত হলে কর্তৃপক্ষকেই তার দায় নিতে হবে।
এসএফআইয়ের মিছিল এদিন বিশ্ববিদ্যালয় চত্বর থেকে বেরোতেই সৌরভ তড়িঘড়ি পাল্টা বিক্ষোভ মিছিলের ডাক দেন। তিনি বলেন, ‘‘যাদবপুরের উপাচার্যের সঙ্গে টিএমসিপি’র রাজ্য সভাপতি দেখা করতে গেলে ক্যাম্পাসে বহিরাগতদের প্রবেশের অভিযোগ ওঠে। আজ এসএফআইয়ের মিছিলে যারা ছিল তাদের অধিকাংশই কলকাতা বিশ্ববিদ্যালয় অথবা বিশ্ববিদ্যালয়ের অধীন কোনও কলেজের পড়ুয়া নন। মিছিল করে এসে এঁরা মুখ্যমন্ত্রী মমতা বন্দ্যোপাধ্যায় এবং পার্থ চট্টোপাধ্যায়ের ছবি দেওয়া পোস্টারে কালি পর্যন্ত মাখিয়েছে!’’ এসএফআইয়ের সভাপতি মধুজা সেন রায় অবশ্য সৌরভের অভিযোগ উড়িয়ে দিয়েছেন। তাঁর কথায়, ‘‘কোনও পোস্টারেই কালি মাখানো হয়নি। ’’ প্রসঙ্গত, এদিনের  মিছিলে মধুজাও ছিলেন।
এসএফআইয়ের পক্ষ থেকে এদিন কফি হাউসের সামনে থেকে শুরু হওয়া মিছিল গিয়েছিল কলকাতা বিশ্ববিদ্যালয়ের কলেজ স্ট্রিট ক্যাম্পাসে।  রাজ্যের উচ্চশিক্ষা প্রতিষ্ঠানগুলিতে হিংসার ঘটনা, কলকাতা বিশ্ববিদ্যালয়-সহ দেশের বিভিন্ন বিশ্ববিদ্যালয় চত্বরে গণতান্ত্রিক পরিবেশের অভাবের মতো কয়েকটি অভিযোগের ভিত্তিতে সোনালিকে স্মারকলিপি দেয় এসএফআই। উপাচার্য সুগত মারজিত ওই সময়ে ক্যাম্পাসে না থাকায় সহ-উপাচার্য (অর্থ) তাঁর হয়ে স্মারকলিপি নেন।—নিজস্ব চিত্র